《和游福严》
宋代·释德洪

云开见楼阁，峰顶知有寺。众峰让高寒，盖是出其类。

娲山下僧谭，笑走魔外戏。忽于一毫端，集此大千界。

曹溪正脉深，不断盖如带。流而至衡霍，百川蓄汇浍。

乃知般若台，自昔分灯地。清游亦不恶，俯仰忆前事。

宝构出灰烬，人逝时亦异。永怀韩潮州，夜与千峰对。

仙去三百年，音容浮如在。妙语落人间，断碑卧榛桧。

公亦潮州□，□势翩已似。低摧夙昔心，惨憺经游意。

林高句天成，□□鄙组绘。刻之苍崖阴，与山增胜槩。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。